
18.
Par Ogres novada pašvaldības iekšējo noteikumu Nr. 15/2026 “Grozījumi Ogres novada pašvaldības 2023. gada 21. decembra iekšējos noteikumos Nr. 26/2023 “Kārtība, kādā Ogres novada pašvaldība nosaka pirmsskolas izglītības grupu piepildījumu, pedagogu un skolotāju palīgu amatu vienību skaitu un pedagogu darba samaksu”” izdošanu

2023. gada 21. decembrī Ogres novada pašvaldības dome izdeva iekšējos noteikumus Nr. 26/2023 “Kārtība, kādā Ogres novada pašvaldība nosaka pirmsskolas izglītības grupu piepildījumu, pedagogu un skolotāju palīgu amatu vienību skaitu un pedagogu darba samaksu”, saskaņā ar kuriem tiek noteikts pirmsskolas izglītības grupu piepildījums, pedagogu un skolotāju palīgu amatu vienību skaits un pedagogu darba samaksa.
Ministru kabineta 2012. gada 9. oktobra noteikumi Nr. 695 “Kārtība, kādā piešķir un finansē asistenta pakalpojumu izglītības iestādē” (turpmāk – MK noteikumi) [..]: “nosaka kārtību, kādā izglītojamām personām ar invaliditāti pirmsskolas izglītības, vispārējās pamatizglītības, profesionālās pamatizglītības, arodizglītības, vispārējās vidējās izglītības un profesionālās vidējās izglītības iestādē (izņemot speciālās izglītības iestādi, kas saņem uzturēšanas izdevumus no valsts budžeta) piešķir no valsts budžeta apmaksātu asistenta pakalpojumu pārvietošanās atbalstam un pašaprūpes veikšanai” asistenta pakalpojumam nepieciešamā valsts budžeta finansējuma aprēķināšanas un piešķiršanas kārtību. Valsts finansējumu asistenta pakalpojumam var saņemt izglītojamie no 5 līdz 18 gadu vecumam, pamatojoties uz Veselības un darbspēju ekspertīzes ārstu valsts komisijas (turpmāk – VDEĀVK) atzinumu par īpašas kopšanas nepieciešamību sakarā ar smagiem funkcionāliem traucējumiem. 
Noteikumu grozījumi paredz no Ogres novada pašvaldības (turpmāk – pašvaldība) budžeta finansēt asistenta pakalpojumu bērniem līdz 5 gadiem, kuriem ir saņemts VDEĀVK atzinums par īpašas kopšanas nepieciešamību, kā arī pirmsskolas vecuma bērniem, kuriem tas netiek apmaksāts no valsts budžeta, un kura nepieciešamību, balstoties uz medicīniskajiem kritērijiem, izvērtējusi pašvaldības pedagoģiski medicīniskā komisija vai izvērtējis ABA (no angļu valodas Applied Behavior Analysis jeb latviski Lietišķās uzvedības analīze) jomas speciālists. Nodrošinot asistenta pakalpojumu, tiek sekmēta bērna iekļaušanās izglītības iestādes vidē, atbalstīta viņa attīstība un veicināta līdzdalība sabiedrībā kopumā, kā arī radīta droša vide ikvienam bērnam iestādē, kā arī tiek sniegts atbalsts kvalitatīva mācību procesa nodrošināšanai grupā, kurā tiek iekļauti bērni ar funkcionāliem traucējumiem un īpašas kopšanas nepieciešamību.
2025./2026. mācību gadā asistenta pakalpojumu pirmsskolā saņēma 17 bērni, 11  bērniem asistenta darba samaksa tika nodrošināta no valsts mērķdotācijas, kas noteikta MK noteikumos, 6 bērniem asistentu darba samaksa tika segta no pašvaldības budžeta līdzekļiem, kas kopumā piešķirti izglītības iestādei. Ogres novada Izglītības pārvalde ir apkopojusi informāciju par bērnu skaitu speciālās pirmsskolas izglītības programmās ar pedagoģiski medicīniskās komisijas atzinumu pašvaldības izglītības iestādēs 2025./2026. mācību gadā. Saskaņā ar Valsts izglītības informācijas sistēmā pieejamo informāciju mācību gada sākumā, 2025. gada 1. septembrī tādu bērnu skaits bija 86, savukārt 2026. gada 6. jūlijā bērnu skaits sasniedza jau 124. Ņemot vērā spēkā esošos normatīvos aktus, papildu finansējums bērniem speciālās izglītības programmās no valsts budžeta mērķdotācijas tiek piešķirts atbilstoši bērnu skaitam katra gada 1. septembrī. Ja mācību gada laikā bērnu skaits palielinās, tad papildu finansējums ne no pašvaldības budžeta ne arī no valsts budžeta mērķdotācijas tam netiek piešķirts un iestādes atbalsta pasākumus var īstenot esošā pašvaldības un valsts budžeta finansējuma ietvaros. Tas nozīmē, ka mācību gada ietvaros arī bērnu skaits, kuriem būtu nepieciešams asistenta pakalpojums var palielināties, bet finanšu resursi izglītības iestādēm ir ierobežoti vai vispār nav pieejami. Līdz ar to pašvaldības finansējuma pieejamība šādās situācijās pirmsskolas izglītības iestādēm būtu ļoti būtiska.
	 Pamatojoties uz Valsts pārvaldes iekārtas likuma 72. panta pirmās daļas 1. punktu, Izglītības likuma 17. panta trešās daļas 3., 6. punktu un 60. panta trešo daļu,

balsojot: ar 21 balsi "Par" (Andris Krauja, Artūrs Mangulis, Atvars Lakstīgala, Dace Kļaviņa, Dace Veiliņa, Dzirkstīte Žindiga, Gints Sīviņš, Ilmārs Zemnieks, Iluta Jansone, Jānis Iklāvs, Jānis Siliņš, Kārlis Ansons, Kārlis Avotiņš, Mariss Martinsons, Matīss Mežaks, Pāvels Kotāns, Raivis Rubīns, Raivis Ūzuls, Rūdolfs Kudļa, Santa Ločmele, Uldis Skudra), "Pret" – nav, "Atturas" – nav, "Nepiedalās" – nav,
Ogres novada pašvaldības dome NOLEMJ:

1. Izdot Ogres novada pašvaldības iekšējos noteikumus Nr.15/2026 “Grozījumi Ogres novada pašvaldības 2023. gada 21. decembra iekšējos noteikumos Nr. 26/2023 “Kārtība, kādā Ogres novada pašvaldība nosaka pirmsskolas izglītības grupu piepildījumu, pedagogu un skolotāju palīgu amatu vienību skaitu un pedagogu darba samaksu”” (pielikums).
2. Uzdot Ogres novada pašvaldības Centrālās administrācijas Kancelejas nodaļai nodrošināt  Ogres novada pašvaldības 2023. gada 21. decembra iekšējo noteikumu Nr. 26/2023 “Kārtība, kādā Ogres novada pašvaldība nosaka pirmsskolas izglītības grupu piepildījumu, pedagogu un skolotāju palīgu amatu vienību skaitu un pedagogu darba samaksu” aktuālo redakciju.
3. Kontroli par lēmuma izpildi uzdot Ogres novada pašvaldības izpilddirektoram.


(Sēdes vadītāja,
domes priekšsēdētāja A. Kraujas paraksts)

